

BASES ESPECIFIQUES ENTAR AUTREJAMENT D’AJUDES
AS ESPORTISTES ESTUDIANTS D’ARAN ENTATH CORS ACADEMIC 2025/2026

Article 1. Objècte.
Er objècte d’aguestes bases ei regular era concession d’ajudes e subvencions economiques qu’autrege eth Conselh Generau d’Aran as joeni esportistes d’Aran qu’agen projeccion entath naut nivèu esportiu, e a coma objectiu motivar era continuitat dera sua carrèra esportiva mentre estúdien entà arténher era categoria d’esportistes de naut rendiment en un futur.

Article 2. Normes generaus.
Era ajuda individuau l’a de sollicitar er esportista, o era familha s’ei menor d’edat, mejançant eth modèl establit ar efècte, e er autrejament se determine en foncion des règles deth barèm qu’establissen aguestes bases, eth quau a en compde eth nivèu esportiu actuau e era situacion academica. Entà poder avalorar era situacion cau presentar era documentacion que se demane en apartat 7.3 d’aguestes bases.

Article 3. Beneficiaris.
Son beneficiaris es joeni aranesi qu’estúdien ensenhament obligatòri (ESO) o pòst obligatòri (Titulacions de Tecnics Esportius (ETEVA), Cicles Formatius o Estudis Universitaris), entre es 12 e es 22 ans, e que siguen esportistes en actiu escolarizadi ena Val d’Aran. Se poiràn beneficiar es esportistes que per motius de programa esportiu siguen escolarizadi dehòra, se presenten un certificat dera federacion de referéncia.
Ad aguest efècte, calerà qu’es beneficiaris siguen residents en Aran, damb un empadronament minim en quauqu’un des municipis aranesi pendent aumens es dus (2) ans immediatament anteriors ad aguesta convocatòria.

Article 4. Requisits o condicions.
4.1. Es beneficiaris an de complir es condicions següentes:
a) Auer presentat enes tèrmes establidi, era sollicitud e era documentacion sollicitada. Totes aqueres sollicituds liurades dehòra de tèrme sense causa justificada se consideraràn denegades. Sonque s’acceptaràn es sollicituds que complisquen aquerò qu’establís eth punt
10.2 d’aguestes bases.
b) Èster esportistes en actiu e obtier era puntuacion minima fixada entà cada tipe de bèca ena taula der article 10.
c) Èster matriculadi en quauqu’un des estudis especificats en article 3 d’aguestes bases e complir damb es es condicionants fixats ena basa 10.2.b).
4.2. Non se poiràn acuélher ad aguesta convocatòria es joeni que figuren en BOE o en DOGC coma esportistes de naut nivèu, tostemps qu’es esportistes catalogats receben ajudes economiques dirèctes deth Consell Català de l’Esport o deth Consejo Superior de Deportes, perque s’enten que ja a obtengut er objectiu principau entath quau s’establissen aguestes ajudes deth Conselh Generau d’Aran.
4.3. Era ajuda serà compatibla damb quinsevolh auta ajuda que se pogue recéber, tara madeisha finalitat, d’autes entitats o persones publiques o privades, en tot exceptuar es contractes de patrocini qu’establís eth Conselh Generau d’Aran entara difusion internacionau d’Aran a trauès der espòrt. En cap de cas er impòrt dera ajuda concurrenta non poirà superar eth còst dera activitat que hèn es esportistes.



Article 5. Impòrt des ajudes e finançament.
Er impòrt dera ajuda individuau que correspon a cada beneficiari depen deth tipe de bèca obtenguda segons es punts des taules de barèm expausades en aguestes bases.

	Tipe de bèca
	Impòrt

	Bèca A
	1.500,00€

	Bèca B
	     750,00 €

	Bèca C
	     500,00 €



Er autrejament dera ajuda ei limitat ara disponibilitat pressupostària deth Conselh Generau d’Aran ena aplicacion pressupostària 01.341.481.01 deth pressupòst generau vigent dera Corporacion entar exercici 2025, enquiara quantitat maximau de vint-e-quate mil cinc cents euros (24.500,00 €). En cas que s’arribe ath limit dera aplicacion pressupostària se priorizaràn es ajudes qu’agen obtengut ua avaloracion mès nauta ena aplicacion des critèris nomentadi.

Article 6. Comission Tecnica d’avaloracion.
Se cree ua Comission Tecnica d’Avaloracion qu’aurà coma objectiu avalorar totes es peticions e hèr era prepausa d’autrejament des ajudes. Tanben serà era encargada de hèr eth seguiment des ajudes autrejades.
Era Comission Tecnica d’Avaloracion ei compausada peth conselhèr competent en matèria d’Espòrts (o conselhèr en qui delègue)deth Conselh Generau d’Aran, eth secretari generau (o un/ua foncionari/ària dera Corporacion en qui delègue), er interventor de hons (o un/ua foncionari/ària dera Corporacion en qui delègue), eth cap der Airau d’Espòrts (o un/ua foncionari/ària dera Corporacion en qui delègue), un tecnic esportiu extèrn coma assesor e un foncionari dera Corporacion, que harà era foncion de secretari.

Article 7. Procediment.
7.1. Eth Conselh Generau d’Aran darà informacion, facilitarà es bases e es formularis dera presenta convocatòria a tota persona que sigue interessada ena ajuda.
7.2. Es familhes e/o usatgèrs interessadi en recéber era ajuda auràn de hèr era sollicitud damb eth formulari normalizat que s’adjunh coma annèx 1, a on constarà era demanda concrèta e se presentarà en Registre d’entrada deth Conselh Generau d’Aran.
7.3. Damb era sollicitud auràn de presentar era documentacion següenta:

1) Documentacion generau.
a) Formulari de sollicitud des ajudes as esportistes estudiants d’Aran segontes modèl normalizat (s’adjunh coma annèx 1).
b) Fotocòpia compulsada deth DNI/NIE/passapòrt der esportista.
c) Fotocòpia compulsada deth DNI/NIE/passapòrt deth pair/mair, tutor/a o persona responsabla der esportista, en cas de tractar-se d’un menor.
d) Fotocòpia compulsada deth libre de familha, en cas de tractar-se d’un menor. Se non n’a, calerà presentar fotocòpia deth certificat de neishença.
e) Certificat istoric d’empadronament.

2) Documentacion especifica:
a) Certificat d’ua entitat esportiua a on cònste qu’er esportista a era licéncia esportiva e a on figuren es resultats esportius, que serviràn entara puntuacion.
b) Certificat deth centre educatiu a on cònste qu’eth beneficiari ei matriculat en cors actuau e qu’a superat eth cors anterior ena Val d’Aran. En cas que per motius de desvolopament esportiu en programes dehòra deth territòri agen d’èster matriculadi en un aute lòc, calerà presentar era certificacion dera Federacion oportuna qu’acredite aguesta informacion.

7.4. Un còp recebudes es instàncies, es tecnics deth Conselh Generau d’Aran, damb un estudi preliminar des besonhs deth cas, redigiràn un informe en tot aplicar es barèms d’aguestes bases e lo presentaràn ara Comission Tecnica d’Avaloracion entà que sigue avalorat e se hèsque era prepausa d’autrejament d’ajudes ath Conselh de Govèrn deth Conselh Generau d’Aran, que serà er organ encargat dera resolucion d’aguestes ajudes.

Article 8. Condicions der autrejament.
Er autrejament dera ajuda ei entà un (1) cors academic (2025/2026) e non se prorrògue ne pressupòse er autrejament entà cap mès annualitat.

Article 9. Tèrme de presentacion de sollicituds.
9.1. Es sollicituds de subvencion se poiràn presentar laguens des tèrmes que s’establisquen en acòrd de convocatòria d’aguestes subvencions.
9.2. Es sollicituds e era rèsta de documentacion requerida se presentarà en Registre deth Conselh Generau d’Aran o pes mieis qu’establís er article 16.4 dera Lei 39/2015, deth Procediment Administratiu Comun des Administracions Publiques, laguens deth tèrme establit ena basa 10.1

Article 10. Critèris entar autrejament des ajudes.
Entar autrejament des ajudes as esportistes estudiants d’Aran s’aurà en compde era puntuacion artenhuda e era superacion des estudis, segontes es critèris següents:

10.1 Entath calcul deth nivèu esportiu se puntuarà ar esportista segontes era taula der article 11 d’aguestes bases, en tot préner coma referéncia eth milhor resultat artenhut en cada grop de competicion ena darrèra sason esportiva acabada immediatament anteriora ara data de presentacion dera sollicitud. Es tres (3) puntuacions obtengudes se somaràn e s’obtierà eth totau. Es punts totaus minims entà obtier cada tipe de bèca e edat son es següents:

	EDAT
	BÈCA A
	BÈCA B
	BÈCA C

	Menors de18 ans
	11 punts o mès
	7 punts o mès
	5 punts o mès

	De 18 a 22 ans
	19 punts o mès
	11 punts o mès
	7 punts o mès



10.2 Entà establir era situacion academica, calerà auer es dues condicions següentes:
a) Corsar actuaument quauqu’un des estudis establits en article 3 d’aguestes bases.
b) Auer aprovat eth percentatge d’assignatures que s’indiquen ara seguida:
· En cas de hèr estudis d’ESO, auer aprovat totes es assignatures matriculades en cors anterior ar actuau.
· En cas de hèr estudis de Bachelierat o Grad Miei o Superior, auer aprovat eth 80% des crèdits matriculadi en cors anterior.
· En cas de seguir estudis universitaris o pòst-obligatòris:
· Èster matriculat en un minim deth 50% d’assignatures e auer aprovat eth 70% des crèdits matriculadi en cors anterior ar actuau.

Article 11. Barèms de puntuacion.

Entar autrejament des ajudes as esportistes estudiants d’Aran entath cors academic 2025/2026 s’aurà en compde era puntuacion generau obtenguda, d’acòrd damb açò que seguís:
Es barèms que seguissen, com que perseguissen eth madeish objectiu, son es madeishi qu’es definits en Decret 337/2002, de 3 de deseme, sus eth nau rendiment esportiu, deth Departament de Cultura dera Generalitat de Catalunya, segontes era taula 1 relativa as espòrts individuaus sense confrontacion eliminatòria dirècta, e en tot considerar es grops 1, 2 e 3 coma competicion internacionau, eth grop 4 coma estatau e eth grop 5 coma autonomica.

A. Taula de puntuacion segontes resultats esportius entà menors de 18 ans:

	Grop de
competicion
	1èr-3au lòc
	4au-8au lòc
	9au-16au lòc
	Participacion

	  Internacionau
	15 punts
	5 punts
	3 punts
	2 punts

	       Estatau
	5 punts
	3 punts
	2 punts
	1 punt

	Autonomica
	3 punts
	2 punts
	1 punt
	0 punts



B. Taula de puntuacion segontes resultats esportius entàs de 18 a 22 ans:

	Grop de
competicion
	1èr-3au lòc
	4au-8au lòc
	9au-16au lòc
	Participacion

	Internacionau
	25 punts
	10 punts
	5 punts
	3 punts

	Estatau
	10 punts
	5 punts
	3 punts
	2 punts

	Autonomica
	5 punts
	3 punts
	2 punts
	1 punt



C. Entàs competicions internacionaus se consideraràn es campionats e es resultats finaus des copes o ligues oficiaus dera federacion internacionau e europèa. Atau madeish, tanben se i includiràn d’autes pròves internacionaus se non existís eth campionat o era copa corresponenta ara categoria der esportista, tostemp que siguen es mès importantes dera federacion internacionau, i participen aumens 3 païsi, seleccions e esportistes plaçats entre es dètz milhors dera classificacion mondiau dera categoria.

D. Entàs competicions estataus se consideraràn es Campionats d’Espanha e es resultats finaus dera Copa/Liga d’Espanha dera categoria corresponenta ar esportista.

E. Entàs competicions autonomiques se consideraràn es Campionats de Catalonha e es resultats finaus dera Copa/Liga Catalana dera categoria corresponenta ar esportista.

F. Entà promoir era pràctica multidisciplinària, se poiràn avalorar diferenti espòrts e modalitats esportives auent en compde eth resultat que benefície ar esportista.

G. Enes espòrts a on per categories, i age diuèrses divisions, s’avaloraràn es dues de nivèu mès naut.

Coeficients Correctors entàs Disciplines Esportives

Entà promòir ua distribucion equitativa e proporcionau des recorsi, s’aplicarà un sistèma de coeficients correctors basats en nombre de licéncies de cada disciplina esportiva.

· Disciplines damb un totau de mès de 10.000 licéncies autonomiques: Coeficient de basa 2

Era puntuacion finau se calcularà en tot multiplicar era puntuacion obtenguda enes Taules de Barèms peth Coeficient de Basa de 2 de cada disciplina esportiva e de cada grop. 

Article 12. Ajudes excepcionaus.
A critèri dera Comission Tecnica d’Avaloracion, se poiràn autrejar ajudes excepcionaus quan per motius de lesion der esportista, o d’autes situacions extraordinàries non s’artenhe era puntuacion minima establida, tostemp que i age dades de sasons anteriores que poguen justificar eth nivèu esportiu e se complisquen es condicions academiques.

Article 13. Organ resolutòri.
Eth Conselh de Govèrn deth Conselh Generau d’Aran, damb era prepausa dera Comission Tecnica d’Avaloracion, dictarà era resolucion sus er autrejament des ajudes.

Article 14. Notificacion
Era resolucion serà notificada as persones interessades.

Article 15. Forma de pagament
Es ajudes es formalizaràn en un unic pagament en tèrme d’un (1) mes a compdar dera resolucion d’autrejament dera subvencion.
Era quantitat dera subvencion se harà efectiva damb era retencion legau der Impòst sus era Renda des Persones Fisiques (IRPF) d’acòrd damb era normativa legau vigenta.

Article 16. Tractament des dades.
En aplicacion de çò qu’establís er article 5 dera Lei Organica 15/1999, de 13 de deseme, de proteccion de dades de caractèr personau, cau informar qu’es dades de caractèr personau que s’an de facilitar entà obtier aguesta subvencion s’includiràn enes sistèmes de tractament de dades deth Conselh Generau d’Aran e auràn coma finalitat era avaloracion der accès as ajudes, e es unics destinataris seràn es organs gestors indicats en aguestes bases.

Article 17. Tèrme de resolucion e notificacion.
Eth tèrme maxim entà resòlver serà de dus (2) mesi a compdar dera finalizacion deth tèrme de presentacion de sollicituds. Era manca de resolucion laguens d’aguest tèrme aurà caractèr desestimatòri.

Article 18. Fin dera via administrativa.

Er acte de resolucion dera subvencion acabe era via administrativa. D’acòrd damb çò que dispause er art.123 e 124 dera Lei 39/2015 deth Procediment Administratiu Comun des Administracions Publiques, se poirà interpausar recors potestatiu de reposicion en tèrme d’un (1) mes a compdar deth següent ath dera recepcion dera notificacion, o ben dirèctament recors contenciós administratiu dauant deth Jutjat Contenciós Administratiu de Lleida.

Article 19. Normativa supletòria.
En tot aquerò non previst en aguestes bases especifiques, seràn d’aplicacion es Bases Generaus d’autrejament de subvencions deth Conselh Generau d’Aran, era Lei 38/2003, de 17 de noveme, Generau de Subvencions, e eth Reiau Decret 887/2006, de 21 de junhsèga, peth quau s’apròve eth Reglament dera Lei Generau de Subvencions.”

Article 20. Transparéncia.
Er article 55.2 dera Lei deth Parlament de Catalunya 19/2014, de 29 de deseme, de transparéncia, accès ara informacion e bon govèrn, dispause qu’es administracions e es organismes includits en contèxte d’aplicacion d’aguesta lei an d’includir, enes plecs de clausules contractuaus e enes bases de convocatòria de subvencions o ajudes, es principis etics e es règles de conducta as quaus an d’adequar era activitat es contractistes e es persones beneficiàries, e an de determinar es efèctes d’un eventuau incompliment d’aguesti principis. Ar efècte de dar compliment ara nomentada obligacion legau, s’incorpòre era clausula annèxa.

PRINCIPIS ETICS E RÈGLES DE CONDUCTA AS QUAUS ES BENEFICIARIS DE SUBVENCIONS DETH CONSELH GENERAU D’ARAN AN D’ADEQUAR ERA SUA ACTIVITAT

1. Es beneficiaris de subvencions deth Conselh Generau d’Aran adoptaràn ua conducta eticament exemplara e actuaràn entà evitar era corrupcion en quinsevolh de totes es sues possibles formes.
2. En aguest sens –e ath marge d’aqueri d’auti déuers restacadi damb eth principi d’actuacion nomentat en punt anterior, derivats des principis etics e des règles de conducta as quaus es licitadors e es contractistes an d’adequar era sua activitat– assumissen particularament es obligacions següentes:
a) Comunicar immediatament ar organ de contractacion es possibles situacions de conflicte d’interèssi.
b) Non sollicitar, dirèctament o indirèctament, qu’un cargue o emplegat public influïsque en autrejament des subvencions.
c) Non aufrir ne facilitar a cargues o emplegats publics avantatges personaus o materiaus, ne per eri madeishi ne entà persones restacades damb eth son entorn familiau o sociau.
d) Non hèr quinsevolh auta accion que pogue vulnerar es principis d’igualtat d’oportunitats e de liura concurréncia.
e) Non hèr accions que meten en risc er interès public.
f) Respectar es principis de liure mercat e de concurréncia competitiva, e abstier-se de realizar conductes qu’agen per objècte o poguen produsir er efècte d’empedir, limitar o faussejar era competéncia, com per exemple es comportaments collusòris o de competéncia fraudulenta (aufèrtes de resguard, eliminacion d’aufèrtes, assignacion de mercats, rotacion d’aufèrtes, etc.). Atau madeish, denonciar quinsevolh acte o conducta adreçadi ad aqueres finalitats e relacionats damb era licitacion o eth contracte des quaus n’auesse coneishement.
g) Non utilizar informacion confidenciau, coneishuda mejançant era subvencion, entà obtier, dirèctament o indirèctament, un auantatge o benefici economic en interès pròpri.
h) Observar es principis, es normes e es canons etics pròpris des activitats, es oficis e/o es professions corresponentes as subvencions autrejades.
i) Collaborar damb era Corporacion enes accions qu’aguesta desvolòpe entath seguiment e/o avaloracion deth compliment dera subvencion, particularament facilitant era informacion que le sigue sollicitada entad aguestes finalitats.
a) Denonciar es actes des quaus n’agen coneishement e que poguen comportar ua infraccion des obligacions contengudes en aguesta clausula

3. Er incompliment de quinsevolh des obligacions contengudes en anterior apartat 2 per part des beneficiaris de subvencions deth Conselh Generau d’Aran, serà causa de revocacion dera subvencion, sense prejudici d’aqueres autes possibles conseqüéncies previstes ena legislacion vigenta.


























SOLLICITUD D’AJUDES INDIVIDUAUS 
AS ESPORTISTES ESTUDIANTS D’ARAN

Donades der esportiste o dera persona qu’ei titular dera pàtria potestat o tutèla (en cas de menors)

Cognòms e nòm: ________________________________________ DNI/NIE/passapòrt:__________ Adreça: _______________________________________________ Poblacion __________________
Còdi postau: ____________ Telefòns de contacte: ________________________________

Donades dera/des persona/es beneficiària/es

	[bookmark: _Hlk116631626]Cognòms e nòm
	Data de neishement
	Cors academic: 2025/2026
	Esport
	Club

	
	
	
	
	

	
	
	
	
	



Declari jos era mia responsabilitat:

Que son cèrtes es donades consignades en aguesta sollicitud e sò coneishedor dera obligacion de comunicar ath Conselh Generau d’Aran quinsevolha variacion que se podesse produsir d’ara entà deuant. 

Autorizi:

1. Ath Conselh Generau d’Aran, entà qu’en cas d’autrejament dera ajuda, l’ingrèsse dirèctament en següent numerò de compde:

	D.C. COMPDE CORRENT
	
	
	
	
	
	
	
	
	
	
	
	
	
	
	
	
	
	
	
	
	



1. Ath Conselh Generau d’Aran entà que pogue demanar informacion a d’autes administracion publiques entà poder autrejar era concession d’aguestes ajudes. 

1. Ath Conselh Generau d’Aran a facilitar es donades aportades a quinsevolha auta administracion o organisme a condicion que se requerisque exprèssament entath compliment des sues obligacions especifiques.

Solliciti:
A trauès dera signatura dera presenta sollicitud e damb era documentacion requerida entà participar en aguesta convocatòria, que se dongue cors ara mia sollicitud d’ajuda individuau as esportistes estudiants d’Aran. 
	
Vielha , __ de ________ de 20__

SINDICA D’ARAN

Documentacion generau que cau liurar damb era sollicitud:


1. Documentacion generau.

0. Formulari de sollicitud des ajudes as esportistes estudiants d’Aran segontes modèl normalizat (s’adjunh coma annèx 1). 
0. Fotocòpia compulsada deth DNI/NIE/passapòrt der esportista.
0. Fotocòpia compulsada deth DNI/NIE/passapòrt deth pare/mare, tutor/a o persona responsabla der esportista, en cas de tractar-se d’un menor.
0. Fotocòpia compulsada deth libre de familha, en cas de tractar-se d’un menor. Se non n’a, calerà presentar fotocòpia deth certificat de neishença.
0. Certificat istoric d’empadronament.

1. Documentacion específica:

1. Certificat d’ua entitat esportiua on cònste:

0. Qu’er esportista a era licéncia esportiva
0. Eth melhor resultat esportiu entà cada grop de competicion (internacionau, estatau, autonomica) dera sason 2024-2025 (o dera darrèra sason dejà finalizada), que s’utilizaràn entara puntuacion.

1. Certificat deth centre educatiu on cònste:

1. Qu’eth beneficiari ei matriculat en cors 2025-2026. 
1. Es nòtes o era certificacion qu’a superat eth cors 2024-2025.

En compliment dera Lei 15/1999, de 13 de deseme, de Proteccion de Donades de Caractèr Personau (LOPD), l’informam qu’es donades que mos proporcione autant en aguest moment coma posteriorament e aqueres qu’obtiengam pendent era vigéncia deth madeish, seràn objècte de tractament e s’incorporen en fitxer denominat “SUBVENCIONS” eth responsable deth quau ei eth Conselh Generau d’Aran, damb demorança en Vielha, Passeg dera Libertat num. 16.
Es destinataris dera informacion son toti es departaments enes quaus s’organize eth responsable e era finalitat dera recuelhuda ei eth tractament des donades personaus de besonh entara tramitacion des subvencions atreujades peth Conselh Generau d’Aran, atau com eth sòn mantienement, desvolopament, compliment, contròtle, shampliment e mielhora.
Damb era signatura deth present document, atau com damb era remission de quinsevolha informacion mejançant quinsevolh tipe de formulari, en papèr o electronic, per correu postau o electronic, fax, SMS o d’autes mieis equivalents, er usatgèr prèste exprèssament e de forma inequivoca eth sòn consentiment (art. 6 LOPD) entà que totes es sues donades de caractèr personau siguen incorporades se ei de besonh en fitxer deth responsable e tractades damb es finalitats establides.
Er afectat poderà dirigir-se ath responsable entà exercir es sòns drets d’accés, rectificacion, cancellacion e oposicion ath sòn tractament e cession, atau com eth dret a revocar eth consentiment, per miei d’ua sollicitud escrita e signada dirigida ara Secretaria deth Conselh Generau d’Aran. Era sollicitud aurà de contier eth nòm, cognòms, domicili as efèctes de notificacions, còpia deth DNI o document analòg e quin ei eth dret que se vò exercitar

